b'\n_START_ARTICLE_\nLaogai\n_START_PARAGRAPH_\nLaogai (poenostavljena kitaj\xc5\xa1\xc4\x8dina: \xe5\x8a\xb3\xe6\x94\xb9; tradicionalna kitaj\xc5\xa1\xc4\x8dina: \xe5\x8b\x9e\xe6\x94\xb9; pinyin: l\xc3\xa1og\xc4\x83i) je okraj\xc5\xa1ava za \xe5\x8a\xb3\xe5\x8a\xa8\xe6\x94\xb9\xe9\x80\xa0 - l\xc3\xa1od\xc3\xb2ng g\xc7\x8eiz\xc3\xa0o, kar pomeni\xc2\xa0\xc2\xbbreforma skozi delo\xc2\xab. Nana\xc5\xa1a se na sistem kitajskih delovnih zaporov in prevzgojnih centrov, ki so bili ustanovljeni v za\xc4\x8detku 1950-ih, v \xc4\x8dasu kulturne revolucije (\xe6\x96\x87\xe5\x8c\x96\xe5\xa4\xa7\xe9\x9d\xa9\xe5\x91\xbd; pinyin: W\xc3\xa9nhu\xc3\xa0 d\xc3\xa0g\xc3\xa9m\xc3\xacng). Model takih zaporov je Mao Zedongov sistem dobil po vzoru sovjetskih gulagov. Njihov namen je bil kaznovanje in spreminjanje mi\xc5\xa1ljenja kriminalcev skozi na\xc4\x8din, ki bi pripomogel k rasti dr\xc5\xbeavnega gospodarstva. Ve\xc4\x8dina zapornikov je bila kritikov komunizma, pripadnikov verskih in etni\xc4\x8dnih manj\xc5\xa1in, lastnikov podjetij, ali dru\xc5\xbeinskih \xc4\x8dlanov pripadnikov prej na\xc5\xa1tetih skupin. Sistema laogai ne smemo me\xc5\xa1ati s sistemom laojiao (\xe5\x8a\xb3\xe6\x95\x99; pinyin: L\xc3\xa1oji\xc3\xa0o), ki pomeni\xc2\xa0\xc2\xbbprevzgoja skozi delo\xc2\xab. Izraz\xc2\xa0\xc2\xbblaogai\xc2\xab\xc2\xa0se nana\xc5\xa1a na zapor, kjer so zaprti zlo\xc4\x8dinci, ki so bili obsojeni po kitajskem kazenskem pravu, medtem ko je laojiao zapor za tiste, ki so zlo\xc4\x8din zakrivili mladoletni in naj bi jih bilo zato la\xc5\xbeje prevzgojiti.\n_START_SECTION_\nNastanek in razvoj\n_START_PARAGRAPH_\nV 1950-ih je Mao Zedong (\xe6\xaf\x9b\xe6\xb3\xbd\xe4\xb8\x9c; pinyin: M\xc3\xa1oz\xc3\xa9d\xc5\x8dng) s pomo\xc4\x8djo strokovnjakov iz [[Sovjetska zveza | Sovjetske zveze] po vzoru sovjetskih gulagov za\xc4\x8del vpeljevati sistem laogai. V tem obdobju je Mao s pomo\xc4\x8djo tabori\xc5\xa1\xc4\x8d krepil svojo mo\xc4\x8d, veliko zapornikov je bilo pripadnikov stranke Kuomintang ( \xe5\x9b\xbd\xe6\xb0\x91\xe5\x85\x9a; pinyin: Gu\xc3\xb3m\xc3\xadnd\xc7\x8eng). Prvi tak zapor, vzpostavljen s pomo\xc4\x8djo Sovjetov, je bil zapor Qincheng (\xe4\xba\xb2\xe5\x9f\x8e\xe7\x9b\x91\xe7\x8b\xb1; pinyin: Q\xc4\xabn ch\xc3\xa9ng ji\xc4\x81ny\xc3\xb9) v bli\xc5\xbeini Pekinga (\xe5\x8c\x97\xe4\xba\xac; pinyin: B\xc4\x9bij\xc4\xabng). Ta zapor je bil izoliran in tajen, ve\xc4\x8dina kaznjencev je bila politi\xc4\x8dnih zapornikov. Med leti 1958 in 1962 je Kitajska komunisti\xc4\x8dna partija (\xe4\xb8\xad\xe5\x9b\xbd\xe5\x85\xb1\xe4\xba\xa7\xe5\x85\x9a; pinyin: Zh\xc5\x8dnggu\xc3\xb3 g\xc3\xb2ngch\xc7\x8end\xc7\x8eng) zahtevala, da ima vsak okraj (\xe5\x8e\xbf) svoje tabori\xc5\xa1\xc4\x8de laogai. V tovrstnem zaporu je lahko pristal prav vsak.  Po Maotovi smrti leta 1976 njegovi nasledniki, med njimi tudi Deng \xc5\xa0jaoping (\xe9\x82\x93\xe5\xb0\x8f\xe5\xb9\xb3; pinyin: D\xc3\xa8ngxi\xc7\x8eop\xc3\xadng) in Jiang Zemin (\xe6\xb1\x9f\xe6\xb3\xbd\xe6\xb0\x91; pinyin: Ji\xc4\x81ngz\xc3\xa9m\xc3\xadn), niso javno obsodili Maotovih metod.  Odkar je senat ZDA leta 1990 prvi\xc4\x8d javno izvedel za obstoj sistema laogai, je ta postal pomembna tema v mednarodni skupnosti. Leta 1994 je Nacionalni ljudski kongres (\xe5\x85\xa8\xe5\x9b\xbd\xe4\xba\xba\xe6\xb0\x91\xe4\xbb\xa3\xe8\xa1\xa8\xe5\xa4\xa7\xe4\xbc\x9a; pinyin: Qu\xc3\xa1ngu\xc3\xb3 r\xc3\xa9nm\xc3\xadn d\xc3\xa0ibi\xc7\x8eo d\xc3\xa0hu\xc3\xac) razglasil, da se izraz laogai ve\xc4\x8d ne bo uporabljal, namesto tega bo uporabljen izraz \xe2\x80\x9czapor\xe2\x80\x9d (\xe7\x9b\x91\xe7\x8b\xb1; pinyin: ji\xc4\x81ny\xc3\xb9). Leta 2013 je kitajska vlaga razglasila opustitev sistema laogai.  Organizacija The Laogai Research Foundation je od svoje ustanovitve leta 1992 do danes identificirala 1045 nekdanjih tabori\xc5\xa1\xc4\x8d laogai, \xc4\x8deprav obstajajo ugibanja, da jih je bilo v resnici mnogo ve\xc4\x8d.  Vsega skupaj skozi vsa leta delovanja naj bi bilo v njih na prisilnem delu okoli 6,8 milijonov zapornikov.\n_START_SECTION_\nDelovanje\n_START_PARAGRAPH_\nPo prijetju osumljenca je bila dol\xc5\xbeina zasli\xc5\xa1anj \xc5\xa1e posebno dolga. Po pri\xc4\x8devanjih novinarja kitajsko-francoskega rodu Jeana Pasqualinija, ki je bil zaprt med letoma 1957 in 1964, je njegovo pridr\xc5\xbeanje trajalo 15 mesecev preden so ga spoznali za krivega delovanja proti ciljem Kitajske komunisti\xc4\x8dne partije in mu prisodili 12 let zapora. V svoji knjigi opisuje sre\xc4\x8danje s \xc4\x8dlovekom, ki so ga aretirali po pomoti, saj je imel isto ime kot iskana oseba. Po nekaj mesecih zasli\xc5\xa1evanj je priznal vse zlo\xc4\x8dine obto\xc5\xbeenega in odposlali so ga v tabori\xc5\xa1\xc4\x8de. Ko je bila napaka \xc4\x8dez nekaj mesecev odkrita, oblasti niso mogle prepri\xc4\x8dati po pomoti kaznovanega, da se vrne domov, saj se je ta \xc4\x8dutil preve\xc4\x8d krivega. Zasli\xc5\xa1anja so imela dvojen namen: pridobitev popolnega priznanja obto\xc5\xbeenega in na drugi strani odpoved jetnika vsem pravicam. Od za\xc4\x8detka je bilo zasli\xc5\xa1anje nastavljeno tako, da je imel spra\xc5\xa1evalec popolno avtoriteto nad obto\xc5\xbeenim. Ti so ponavadi sedeli na tleh ali nizkem stolu, zasli\xc5\xa1evalci pa na vi\xc5\xa1jem odru. Zaporniki, ujeti v totalitarnem sistemu, so imeli samo dve mo\xc5\xbenosti: ali storiti samomor ali priznati krivdo in pre\xc5\xbeiveti, a se s tem odpovedati sebi. Zaporniki so se morali odpovedati svoji identiteti, da so lahko pre\xc5\xbeiveli. Jetni\xc4\x8darji so zapornikom dodelili njihove nove vloge, ki so malo po malo uni\xc4\x8devale \xc4\x8dlovekov zna\xc4\x8daj.\n_START_SECTION_\nPredpisi tabori\xc5\xa1\xc4\x8d laogai po odredbi Kitajske komunisti\xc4\x8dne partije\n_START_PARAGRAPH_\nGlavna definicija, namen in ostali predpisi tabori\xc5\xa1\xc4\x8d laogai so bili sprejeti \xc5\xbee ob ustanovitvi Ljudske republike Kitajske, leta 1949. \xc2\xbb Glavna naloga tabori\xc5\xa1\xc4\x8d laogai je kaznovanje in reformiranje zlo\xc4\x8dincev. Za konkretno dosego tega cilja jih je potrebo nadzirati na treh ravneh: - kaznovanje in stalni nadzor - rehabilitacija - delo in produkcija, kjer bodo ustvarjali dobrine za dru\xc5\xbebo. Tabori\xc5\xa1\xc4\x8da laogai so tako dr\xc5\xbeavna kot tudi specializirana podjetja.\xc2\xab\xc2\xa0 \xc2\xbbNaslednje kategorije ljudi so \xc5\xa1e posebej za\xc5\xbeelene za prevzgojo skozi delo: Protirevolucionarji in antisocialisti, katerih zlo\xc4\x8dini niso dovolj veliki za kazenski pregon, ali so bili izgnani iz vladne uprave, agencije, podjetij, \xc5\xa1ol, /.../ in nikjer drugje ne morejo zaslu\xc5\xbeiti dovolj za pre\xc5\xbeivetje.\xc2\xab\xc2\xa0\n_START_SECTION_\nVrste tabori\xc5\xa1\xc4\x8d in izdelki\n_START_PARAGRAPH_\nVe\xc4\x8dina tabori\xc5\xa1\xc4\x8d laogai je bila organizirana v obliki farm, rudnikov ali tovarn. Glede na izjave kitajske vlade je obstajalo ve\xc4\x8d kot 200 razli\xc4\x8dnih tipov izdelkov, ki so bili izvo\xc5\xbeeni na mednarodni trg. Na vrhuncu je \xc4\x8detrtina produkcije kitajskega \xc4\x8daja prihajala iz tabori\xc5\xa1\xc4\x8d. 60% kitajske pridelave kemikalij za gumo je bilo izdelanih v enem samem tabori\xc5\xa1\xc4\x8du v mestu Shengyang. Ena najve\xc4\x8djih tovarn jeklenih cevi je bilo tabori\xc5\xa1\xc4\x8de laogai.\n_START_SECTION_\nPotek dneva\n_START_PARAGRAPH_\nVelika skrb zapornikov je bila izpolnitev dnevne kvote. Preseganje ali nedoseganje dnevne kvote opravljenega dela je mo\xc4\x8dno vplivalo na njihovo \xc5\xbeivljenje. Nedoseganje pri\xc4\x8dakovanih rezultatov posameznika je lahko povzro\xc4\x8dilo njegovo osamitev ali manj hrane. Nekateri pa so bili zmo\xc5\xbeni narediti ve\xc4\x8d od ostalih in so zato dobivali ve\xc4\x8d ali bolj kvalitetno hrano. A ker je bilo za dosego dnevnega cilja potrebno izredno veliko napora, so se zaporniki dr\xc5\xbeali minimalnih zahtev, da bi ohranili \xc4\x8dim ve\xc4\x8d energije.\n_START_SECTION_\nPogoji\n_START_PARAGRAPH_\nVe\xc4\x8dina informacij o pogojih, v katerih morajo \xc5\xbeiveti zaporniki v zaporih laogai, prihaja od biv\xc5\xa1ih zapornikov. Harry Wu, biv\xc5\xa1i zapornik, poro\xc4\x8da, so bili pogoji ne\xc4\x8dlove\xc5\xa1ki. Zapornikom je bila dodeljena ena uniforma in en par gumijastih rokavic na leto. Koli\xc4\x8dina hrane je bila odvisna od tega, koliko so v dnevu naredili, kvaliteta hrane je bila slaba, dobili so predvsem koruzno ka\xc5\xa1o in koruzni kruh. Zaporniki so bili primorani delati po 12 ur na dan, poslu\xc5\xa1ati in brati komunisti\xc4\x8dni nauk. Zapori so bili ponavadi prenatrpani, zato sta si pogosto po 2 zapornika delila eno postejo. Na 200 zapornikov je bilo v zaporu po 6 tu\xc5\xa1ev in vsi so se morali umiti v roku 30 min. Problemati\xc4\x8dna je bila tudi zdravni\xc5\xa1ka oskrba, do katere naj bi bili zaporniki sicer upravi\xc4\x8deni, vendar ponavadi ni bila kvalitetna, pravo\xc4\x8dasna ali primerna. V nekaterih situacijah so morali zaporniki delati s strupenimi kemikalijami. Zelo redko so imeli prilo\xc5\xbenosti umiti si roke, celo pred obroki ne.  Zapornikom so pazniki dnevno tudi grozili z oro\xc5\xbejem in jih pretepali.\n_START_SECTION_\nPrimerjava z gulagi\n_START_PARAGRAPH_\nSistem laogai je bil izpeljan po vzoru sovjetskih [[gulag | gulagov, vendar se od njih zelo razlikuje. Zapori laogai so imeli v svojem delovanju tudi program miselnega reformiranja zapornikov. Oba sistema sta v svojih metodah uporabljala ustrahovanje, zavajanje in trpin\xc4\x8denje zapornikov, vendar pa v Sovjetski zvezi niso verjeli, da je \xc4\x8dlove\xc5\xa1ki um, \xc5\xa1e posebej um kriminalcev, mogo\xc4\x8de prevzgojiti, zato takega programa tudi niso izvajali. Medtem ko so bile mladoletne osebe \xc5\xa1e vedno dele\xc5\xbene take prevzgoje, na odraslih zapornikih v gulagih tega niso izvajali. Druga posebnost je bila v na\xc4\x8dinu dela. V sovjetskih gulagih zaporniki niso proizvajali izdelkov za trg, ampak so morali izvajati te\xc5\xbeka fizi\xc4\x8dna dela, kot je kopanje rud, gradnja objektov, \xc5\xbeeleznic, itd. Tudi kitajski zapori laogai so svoje zapornike silili v te\xc5\xbeko fizi\xc4\x8dno delo, a je to na neki stopnji postalo dru\xc5\xbebeno koristno in po na\xc4\x8delih planskega gospodarstva. Industrijski in kmetijski proizvodi, izdelani v tabori\xc5\xa1\xc4\x8du laogai, so imeli velik dele\xc5\xbe prodaje znotraj dr\xc5\xbeave in izvoza.'